Boer kritiek ná fratsongeluk op plaasArgieffoto (Foto: AfriForum) ŉ Boer van Delmas in Mpumalanga, vermoedelik in sy 40’s, is in ŉ ernstige toestand na die hospitaal gehaas nadat sy been in ŉ fratsongeluk in ŉ stroper vasgevang is. Volgens Russel Meiring, ER24-woordvoerder, het van die boer se plaaswerkers daarin geslaag om sy been van die stroper te bevry en hom toe na ŉ nabye kliniek geneem. Meiring sê ER24-nooddienste is ontbied weens die omvang van die besering. “Hy het ŉ baie ernstige besering aan sy been opgedoen en was by die aankoms van die nooddienste in ŉ kritieke toestand. Die man is dadelik behandel met lewensondersteuningsmiddels en is na die Life Glynwood-hospitaal geneem vir dringende behandeling,” sê Meiring. Volgens Meiring was die boer besig om die stroper skoon te maak toe sy been skielik in die stroper masjien beland het. Hy sê ŉ ondersoek na die voorval sal van stapel gestuur word.